Vahida Maglajlić

**Vahida Maglajlić** – narodni heroj Jugoslavije – rođena je 14. aprila 1907. u Banjoj Luci. Vahida je bila najstarija kćerka među desetoro djece oca Muhameda i majke Ćamile. Porijeklom je iz bogate, dobro situirane porodice, ali je kao i njena braća svojim životnim putem pokazala borbu za ravnopravnost i antifašizam. Završila je Žensku stručnu školu u rodnom gradu.

## Rani život 
U mladosti je pokazala afinitet u borbi za prava žena i za komunističku stranku. Uključila se u “Ženski pokret”, gdje je bila i rukovodilac. Godine 1938. pokreće peticiju za prikupljanje potpisa za Rezoluciju kojom se traži pravo glasa za žene. Učestvovala je u sakupljanju sredstava za organizaciju “Crvena pomoć”. Bila je vrlo angažovana u muslimanskoj ženskoj organizaciji Gajret u kojoj intenzivno radi na opismenjavanju žena i njihovoj opštoj emancipaciji. Organizuje skupove djevojaka i žena u Gornjem Šeheru s kojima radi na razbijanju mnogih predrasuda te se angažuje u borbi protiv nepismenosti i rukovodi popisom nepismenih Muslimanki radi okupljanja na analfabetske kurseve.

Djelovala je među ženama Kozare, Grmeča i Cazinske krajine radeći na osnivanju Antifašističkog fronta žena u Podgrmeču. Na Prvoj konferenciji Antifašističkog fronta žena Jugoslavije, održanoj 6. decembra 1942. u Bosanskom Petrovcu, izabrana je u članstvo Centralnog odbora. Poginula je 1. aprila 1943. u selu Velika Rujiška, kod Bosanskog Novog. Poslije rata njeni posmrtni ostaci su preneseni na Partizansko spomen-groblje u Banjoj Luci. Ukazom Prezidijuma Narodne skupštine Federativne Republike Jugoslavije 20. decembra 1951. proglašena je za narodnog heroja. Njen brat Munib Maglajlić je poginuo 1943, a brat Šefket Maglajlić je bio narodni heroj.

Jedno vrijeme ime Vahide Maglajlić nosila je osnovna škola u naselju Arapuša kod Bosanske Krupe i Srednja medicinska škola u Banjoj Luci. Spomen-biste narodnih heroja Šefketa Maglajlića i Vahide Maglajlić nalaze se u Banjoj Luci u parku u centru grada, u blizini hotela "Bosna". U Sarajevu, u naselju Dobrinja kod OŠ Osman Nuri Hadžić nalazi se Ulica Vahide Maglajlić (ranije Ulica Žikice Jovanovića Španca, narodnog heroja ).

Hrabrost i samoodređenost Vahide Maglajlić inspirisale su Palestinca El Helou Mohameda da sastavi brošuru s njenim likom na naslovnici, kako bi služila kao primjer ženama Palestinskog oslobodilačkog pokreta.

Banjalučka ulica Vahide Maglajlić, od tranzitne ceste ka Jajcu i Gradiški do danas zapuštenog Partizanskog spomen groblja u Pobrđu, od 1992, ne nosi njeno ime.

## Reference 
## Vanjski linkovi 
* Šta je meni antifašizam, https://vahidamaglajlic.wordpress.com/about/
* Heroina Vahida Maglajlić kao uzor Palestinkama, https://web.archive.org/web/20130712091556/http://www.radiosarajevo.ba/novost/118223/heroina-vahida-maglajlic-kao-uzor-palestinkama
* Pet narodnih heroina u Historijskom muzeju, http://www.abrasmedia.info/content/foto-pet-narodnih-heroina-u-historijskom-muzeju
* Medicinska škola Banja Luka, http://medicinska-skola-bl.net/istorijat_lat.html 

Kategorija:Nosioci Ordena narodnog heroja
Kategorija:Biografije, Banja Luka
Kategorija:Rođeni 1907.
Kategorija:Umrli 1943.
Kategorija:Jugoslavenski partizani
Kategorija:Jugoslavenski komunisti
Kategorija:Bosanskohercegovački komunisti